ไฟแนนเชียลไดเจสต์
&#8216;ธีระ&#8217; นายกสมาคมนักวางแผนการเงินคนใหม่
15 พ.ค. 2555

‘ธีระ’ นายกสมาคมนักวางแผนการเงินคนใหม่ 
สมาคมนักวางแผนการเงินไทย ประชุมสามัญแถลงผลการดำเนินงานปี 2554 พร้อมกับเลือกตั้งคณะกรรมการชุดใหม่ประจำปี 25552556 รวม 15 คน ซึ่งเป็นผู้แทนจากธุรกิจธนาคารพาณิชย์ บริษัทหลักทรัพย์ บริษัทหลักทรัพย์จัดการกองทุนรวม และบริษัท ประกันชีวิต โดยคณะกรรมการชุดใหม่ได้มีมติเลือกนายธีระ ภู่ตระกูล เป็นนายกสมาคมฯ คนใหม่
นายธีระได้แถลงถึงพันธกิจหลักของสมาคมฯ ว่าจะมุ่งผลิตนักวางแผนการเงิน (CFP) ในปีนี้ให้เพิ่มอีกกว่า 100 คน จากปัจจุบันมีจำนวน 85 คน
RATCH กำไรโต 31%
ผลประกอบการบริษัท ผลิตไฟฟ้าราชบุรีโฮลดิ้ง (RATCH) ไตรมาสแรก ปี 2555 มีรายได้ 12,120.88 ล้านบาท เพิ่มขึ้น 43% จากงวดเดียวกันของปี 2554 มาจากค่าความพร้อมจ่ายและค่าพลังงานไฟฟ้าจากโรงไฟฟ้าราชบุรี โรงไฟฟ้าของ RAC และส่วนแบ่งกำไรจากกิจการร่วมทุนเป็นส่วนใหญ่ ส่งผลให้มีกำไรสุทธิ 1,565 ล้านบาท เพิ่มขึ้น 31%
THAI กำไรกระฉูด
บริษัท การบินไทย (THAI) ประกาศผลประกอบการของบริษัทและบริษัทย่อยไตรมาสแรกปีบัญชี 2555 บริษัทมีกำไรจากการดำเนินงานในระดับดี กล่าวคือ มีกำไรก่อนอัตราแลกเปลี่ยนเงินตราต่างประเทศและภาษีเงินได้ 3,341 ล้านบาท และมีกำไรสุทธิ 3,645 ล้านบาท เพิ่มขึ้น 489% จากช่วงเดียวกันของปีก่อน 
นายปิยสวัสดิ์ อัมระนันทน์ กรรมการผู้อำนวยการใหญ่ THAIเปิดเผยว่า บริษัททำกำไรจากการดำเนินงานได้ในระดับดี ส่วนหนึ่งเป็นผลจากการที่ไตรมาสแรกของปี ซึ่งเป็นช่วงฤดูกาลท่องเที่ยว นักท่องเที่ยวต่างชาติได้เดินทางเข้ามาท่องเที่ยวในประเทศไทยเพิ่มขึ้น หลังผลกระทบจากเหตุการณ์มหาอุทกภัยในปลายปี 2554 คลี่คลาย
UWC ขายหุ้นละ 1.80 บาท
บริษัท เอื้อวิทยา หรือ “UWC” เคาะขายไอพีโอหุ้นละ 1.80 บาท มีส่วนลด 30% จากราคาที่เหมาะสมวางเป้ารายได้ปีนี้แตะ 1,000 ล้านบาท ลุ้นประมูลงานเพิ่มมูลค่า 3,800 ล้านบาท
SGP กำไรโต
นายศุภชัย วีรบวรพงศ์ กรรมการผู้จัดการ บริษัท สยามแก๊ส แอนด์ ปิโตรเคมีคัลส์ หรือ SGP เปิดเผยถึงผลการดำเนินงานไตรมาสแรกของปี 2555 (ม.ค.มี.ค. 2555) ว่า บริษัทมีรายได้ 11,322 ล้านบาท เพิ่มขึ้น 30% เมื่อเทียบกับช่วงเดียวกันของปีที่ผ่านมา ซึ่งมีรายได้ 8,689 ล้านบาท โดยมีกำไรสุทธิ 747 ล้านบาท เพิ่มขึ้น 146% เมื่อเทียบกับงวดเดียวกันของปีที่ผ่านมาที่ทำกำไรสุทธิ 304 ล้านบาท